

ที่ มท ๐๘๑๖.๓/ว กระทรวงมหาดไทย

ถนนอัษฎางค์ กทม. ๑๐๒๐๐

กันยายน ๒๕๖๔

เรื่อง การเตรียมความพร้อมและแนวทางการรับมือเปิดภาคเรียนที่ ๒/๒๕๖๔

เรียน ผู้ว่าราชการจังหวัด ทุกจังหวัดกาญจนบุรี กำแพงเพชร เชียงราย เชียงใหม่ พัทลุง ลำปาง และสงขลา

อ้างถึง หนังสือกรมส่งเสริมการปกครองท้องถิ่น ด่วนที่สุด ที่ มท ๐๘๑๖.๓/ว ๑๙๓๑ ลงวันที่ ๖ กันยายน ๒๕๖๔

ตามที่ได้ขอความร่วมมือจังหวัด สำรวจข้อมูลเพื่อเตรียมความพร้อมการเปิดภาคเรียนของสถานศึกษา สังกัดองค์กรปกครองส่วนท้องถิ่น โดยกำชับและตรวจสอบการดำเนินการขององค์กรปกครองส่วนท้องถิ่น  
ให้เป็นไปตามมาตรการป้องกันโรคที่ทางราชการกำหนด รวมทั้งการสร้างความรู้ความเข้าใจในเรื่องเกี่ยวกับสุขอนามัยและแนวทางปฏิบัติต่าง ๆ เพื่อป้องกันการติดเชื้อโดยเพิ่มความระมัดระวังในการป้องกันตนเองในระดับสูงสุด ตามมาตรการป้องกันการติดเชื้อแบบครอบจักรวาล (Universal Prevention for Covid-19) ตามที่กระทรวงสาธารณสุขกำหนด พร้อมทั้งสนับสนุนให้ครู บุคลากรทางการศึกษา และนักเรียนได้รับการฉีดวัคซีนป้องกันโรคติดเชื้อไวรัสโคโรนา 2019 (COVID-19) โดยการสำรวจข้อมูลครู และจำนวนนักเรียนอายุตั้งแต่ ๑๒-๑๘ ปี เพื่อเป็นข้อมูลขอรับการจัดสรรวัคซีน นั้น

กระทรวงมหาดไทย กระทรวงศึกษาธิการ และกระทรวงสาธารณสุข ได้หารือร่วมกัน  
เมื่อวันพฤหัสบดีที่ ๙ กันยายน ๒๕๖๔ เพื่อกำหนดมาตรการและเตรียมความพร้อมสำหรับการเปิดภาคเรียนที่ ๒/๒๕๖๔ โดยจะมีการเร่งฉีดวัคซีนตามที่กรมควบคุมโรคได้จัดหา (วัคซีนไฟเซอร์) สำหรับฉีดให้กับเด็กนักเรียน  
ทุกสังกัดที่มีอายุตั้งแต่ ๑๒ ปีขึ้นไป รวมทั้งสถานศึกษาสังกัดองค์กรปกครองส่วนท้องถิ่น ตามแผนการฉีดวัคซีน  
ที่ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด - 19) (ศบค.) ให้ความเห็นชอบ โดยจะจัดสรรให้กับสำนักงานสาธารณสุขจังหวัดเพื่อบริหารการฉีดวัคซีนให้แก่เด็กนักเรียนทุกสังกัด ตามกลุ่มเป้าหมายในเดือนตุลาคม ๒๕๖๔ เริ่มจากนักเรียนระดับมัธยมศึกษาตอนปลาย ระดับอาชีวศึกษา และระดับมัธยมศึกษาตอนต้นตามลำดับ เพื่อเตรียมความพร้อมตามแนวทางการรับมือการเปิดภาคเรียน ที่ ๒/๒๕๖๔ ขอให้จังหวัดดำเนินการ ดังนี้

๑. เร่งรัดองค์กรปกครองส่วนท้องถิ่นตรวจสอบและรายงานข้อมูลจำนวนนักเรียนอายุ ๑๒ - ๑๘ ปี ที่ถูกต้อง และให้จังหวัดประสานข้อมูลประกอบการพิจารณาจัดสรรวัคซีน กับสำนักงานสาธารณสุขจังหวัด   
และให้สำนักงานส่งเสริมการปกครองท้องถิ่นจังหวัดรวบรวมข้อมูลจากองค์กรปกครองส่วนท้องถิ่นประสานงานกับสำนักงานศึกษาธิการจังหวัด

๒. แจ้งองค์กรปกครองส่วนท้องถิ่นทำความเข้าใจและให้ความรู้แก่ผู้ปกครองนักเรียนเกี่ยวกับการฉีดวัคซีนและผลข้างเคียงโดยประสานขอข้อมูลเกี่ยวกับการฉีดวัคซีนสำหรับนักเรียนจากสำนักงานสาธารณสุขจังหวัด

/๓. ให้องค์กร...

-๒-

3. ให้องค์กรปกครองส่วนท้องถิ่นสำรวจความต้องการฉีดวัคซีนไฟเซอร์ โดยแจ้งผู้ปกครองให้ทราบถึงกำหนดการฉีดวัคซีน รวมทั้งอาการไม่พึงประสงค์ที่อาจเกิดขึ้นภายหลังได้รับวัคซีนเพื่อประกอบการแสดง  
ความยินยอมรับบริการฉีดวัคซีน

จึงเรียนมาเพื่อพิจารณาดำเนินการต่อไป

ขอแสดงความนับถือ

ปลัดกระทรวงมหาดไทย

กรมส่งเสริมการปกครองท้องถิ่น

กองส่งเสริมและพัฒนาการจัดการศึกษาท้องถิ่น

โทร. ๐๒-๒๔๑-๙๐๒๑-๓ ต่อ ๒๐๔

โทรสาร ๐๒-๒๔๑-๙๐๒๑-๓ ต่อ ๒๑๘

ผู้ประสานงาน : นางสาวกรรณิกา เทศารินทร์ โทร. ๐๘๙-๖๔๖๒๙๘๒